P6_TA(2005)0017

Razmere na Bližnjem vzhodu

Resolucija Evropskega parlamenta o razmerah na Bližnjem vzhodu

Evropski parlament,

- ob upoštevanju svojih prejšnjih resolucij o razmerah na Bližnjem vzhodu, zlasti resolucije z dne 23. oktobra 2003 [1],

- ob upoštevanju resolucij Varnostnega sveta ZN št. 242, 338, 425, 1373 in 1397,

- ob upoštevanju rezultatov predsedniških volitev v Palestini,

- ob upoštevanju izjave opazovalne misije EU na volitvah in izjave delegacije opazovalcev Evropskega parlamenta,

- ob upoštevanju časovnega načrta pogajanj za mir kvarteta z dne 30. aprila 2003,

- ob upoštevanju člena 103(4) svojega Poslovnika,

A. ker so predsedniške volitve v Palestini potekale zadovoljivo navkljub težavnim razmeram zaradi izraelske okupacije Palestinskega ozemlja; in ker predstavlja ključno priložnost za obnovitev mirovnega procesa in bi lahko služila kot primer za druge volitve v regiji,

B. zaskrbljen zaradi vpliva okupacije na volitve glede omejevanja prostega gibanja tako kandidatov kakor tudi volivcev, zaradi nadlegovanja in kratkotrajnih aretacij nekaterih kandidatov, ko so skušali doseči svoje morebitne volivce v vzhodnem Jeruzalemu in zaradi resnih omejitev za prebivalce Jeruzalema, pri izvajanju svoje volilne pravice,

C. ker so se nedavni teroristični napadi, ki naj bi sabotirali pogajalska prizadevanja, zgodili ravno takrat, ko obstaja realno upanje za obnovo političnega procesa; zaskrbljen zaradi posledic teh napadov in povračilnih ukrepov v smislu žrtev na obeh straneh, kakor tudi nadaljnjih omejitev za Palestince,

1. pozdravlja uspeh prvih predsedniških volitev po letu 1996 in zlasti volilno udeležbo; izreka spoštovanje palestinskemu ljudstvu in oblastem za zavezo demokraciji, kar so pokazali kljub okupaciji, še posebej Palestinke, ki so pomagale zavarovati potek volitev in se množično udeležile volitev;

2. meni, da so novi predsednik Palestinske uprave Mahmud Abas in drugi kandidati v danih okoliščinah volilno kampanjo vodili odgovorno in v skladu z mednarodnimi standardi;

3. poziva Izrael, glede na prihajajoče parlamentarne volitve v Palestini, naj v celoti spoštuje mednarodno priznano volilno pravico vseh prebivalcev vzhodnega Jeruzalema in naj ta proces olajša na način, da bodo vse ovire iz predsedniških volitev do parlamentarnih volitev odstranjene;

4. pozdravlja učinkovitost opazovalne misije EU ter poziva Svet in Komisijo, da za splošne volitve julija 2005 pripravita še eno misijo za podporo pluralizma in uravnoteženega dostopa do medijev za vse kandidate ter, v sodelovanju z izraelskimi oblastmi, za odpravo težav, s katerimi se soočajo Palestinci, ki živijo v vzhodnem Jeruzalemu;

5. z zaskrbljenostjo ugotavlja, da je znatno število članov centralne palestinske volilne komisije odstopilo v protest proti političnemu pritisku, s katerim se je skušalo na dan volitev podaljšati odprtost volišč;

6. vabi novo izraelsko vlado in Palestinsko upravo, naj priznajo priložnost, ki so jo omogočili rezultati volitev, in naj ponovno začnejo pogajanja; poziva EU, da v okviru kvarteta, še posebej pa v odnosu do ZDA, v skladu z njihovimi dopolnilnimi vlogami v mirovnem procesu sprejme aktivno vlogo, da bi tako s skupnim ponovnih zagonom prizadevanj za mir v regiji začela novo obdobje tesnega sodelovanja;

7. poziva Svet, visokega predstavnika za SZVP ter Komisijo, da v celoti opravljajo svojo vlogo v procesu, da še naprej pomagajo Palestinski upravi ter Palestincem in da razvijajo dialog z Izraelom, v okviru barcelonskega procesa in evropske sosedske politike ter v skladu z akcijskimi načrti, ki jih je sprejel Svet;

8. močno spodbuja predsednika Abasa, naj svojo pripravljenost za ustavitev nasilja in pozdravlja ukrepe predsednika Abasa, kakor tudi njegovo pripravljenost za preoblikovanje in okrepitev nadzora nad palestinskimi varnostnimi silami in za polno razvijanje dialoga z vsemi vpletenimi stranmi prevede v dejanja; je prepričan, da sta polna politična podpora s strani ZDA in EU, kakor tudi aktivno sodelovanje Izraelcev, nujna za doseganje teh ciljev;

9. poziva Palestinsko upravo, da priznajo zavezanost Palestincev demokraciji in da spodbujajo spoštovanje načela pravne države, neodvisnost sodstva, jasnejšo razdelitev pooblastil med zakonodajno in izvršno vejo oblasti, dobro upravljanje, vključno s preglednim računovodstvom, ter boj proti korupciji;

10. ponovno izjavlja, v tem posebnem trenutku, da je rešitev spora na Bližnjem vzhodu mogoča le s pogajanjem za dosego čvrstega in dokončnega mirovnega sporazuma, kakor je določeno v časovnem načrtu pogajanj, ki še vedno velja, brez predpogojev, temelječem na obstoju dveh demokratičnih, suverenih in za življenje sposobnih držav v mirnem sobivanju z varnimi in priznanimi mejami;

11. je prepričan, da je trajni mir mogoč le z resnično temeljitim pristopom, vključujoč civilni družbi obeh strani, ki si prizadevata za dialog; v tej zvezi poziva kvartet, da naj popolnoma izkoristi Ženevski sporazum kot dodatek k časovnemu načrtu pogajanj, in v tem okviru spodbuja nadaljevanje pogajanj med tema dvema civilnima družbama;

12. obsoja vse teroristične napade in kakršna koli nasilna dejanja obeh strani; zahteva, da se oborožene palestinske skupine vzdržijo vsakršnih napadov in jih opominja, da vsaka oblika terorja in nasilja ne samo jemlje nedolžna življenja, marveč tudi ovira mirovni proces in slabša razmere, v katerih živi civilno prebivalstvo; poziva izraelsko vlado, da se vzdrži povračilnih ukrepov in da ustavi izvensodne poboje;

13. poziva izraelsko vlado, da naj kot prepričljiv prvi korak pri izvajanju časovnega načrta pogajanj in resolucij Varnostnega sveta ZN na poti k trajnemu miru izvede umik iz Gaze in drugih delov zasedenih ozemelj, pri tem sodeluje in se pogaja z Egiptom, prvo sosedo, ki je odobrila ta projekt, kakor tudi s Palestinsko upravo, ob spremljanju mednarodne opazovalne misije; poziva Svet, da najde možnosti za nudenje potrebne pomoči;

14. ponovno poziva izraelsko vlado, naj preneha s širjenjem naselbin, še posebej na območju Jeruzalema, naj ustavi gradnjo zidu in naj v celoti upošteva četrto Ženevsko konvencijo ter tako preneha kršiti mednarodno pravo;

15. potrjuje podporo EU mirovnemu procesu in predstavlja predlog za načrt gospodarskega razvoja, ki bi ga nadzorovala EU, da bi tako regija dobila trdne temelje za blaginjo in stabilnost;

16. naroči svojemu predsedniku, naj to resolucijo posreduje Svetu, Komisiji, Palestinski upravi in palestinskemu zakonodajnemu svetu, izraelski vladi in knesetu, vladi ZDA, vladi Ruske federacije in generalnemu sekretarju ZN.

[1] UL C 82 E, 1.4.2004, str. 610.

--------------------------------------------------